ΑΠΟΦΑΣΗ ΤΗΣ ΕΠΙΤΡΟΠΗΣ της 1ης Μαρτίου 1996 για την αποδοχή των αναλήψεων υποχρεώσεων που προσφέρονται σε σχέση με τη διαδικασία αντιντάμπινγκ όσον αφορά τις εισαγωγές ορισμένων εξαρτημάτων σωληνώσεων, από σίδηρο ή χάλυβα, καταγωγής Λαϊκής Δημοκρατίας της Κίνας, Κροατίας και Ταϊλάνδης(96/252/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 3283/94 του Συμβουλίου, της 22ας Δεκεμβρίου 1994 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), όπως τροποποιήθηκε τελευταία από τον κανονισμό (ΕΚ) αριθ. 1251/95 (2), και ιδίως το άρθρο 23,

τον κανονισμό (ΕΟΚ) αριθ. 2423/88 του Συμβουλίου, της 11ης Ιουλίου 1988, για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (3), όπως τροποποιήθηκε τελευταία από τον κανονισμό (ΕΚ) αριθ. 522/94 (4), και ιδίως το άρθρο 10,

μετά από διαβουλεύσεις με τη Συμβουλευτική Επιτροπή,

Εκτιμώντας τα ακόλουθα:

(1) Η Επιτροπή με τον κανονισμό (ΕΚ) αριθ. 2318/95 (5) επέβαλε προσωρινό δασμό αντιντάμπινγκ στις εισαγωγές στην Κοινότητα ορισμένων εξαρτημάτων σωληνώσεων, από σίδηρο ή χάλυβα, καταγωγής Λαϊκής Δημοκρατίας της Κίνας, Κροατίας και Ταϊλάνδης. Με τον κανονισμό (ΕΚ) αριθ. 149/96 (6) το Συμβούλιο παρέτεινε την ισχύ αυτού του δασμού για τους δύο μήνες.

(2) Κατά την επακόλουθη διαδικασία, διαπιστώθηκε ότι πρέπει να θεσπιστούν οριστικά μέτρα αντιντάμπινγκ, προκειμένου να εκλείψουν οι ζημιογόνες πρακτικές ντάμπινγκ. Οι διαπιστώσεις και τα συμπεράσματα σχετικά με όλες τις πλευρές της έρευνας περιέχονται στον κανονισμό (ΕΚ) αριθ. 584/96 του Συμβουλίου (7).

(3) Ο κροάτης εξαγωγέας και οι τρεις ταϊλανδοί εξαγωγείς που συνεργάστηκαν σε αυτήν την έρευνα, αφού ενημερώθηκαν για τα συμπεράσματα, πρότειναν την ανάλυψη υποχρεώσεων σύμφωνα με το άρθρο 10 παράγραφος 2 στοιχείο β) του κανονισμού (ΕΟΚ) αριθ. 2423/88.

(4) Η Επιτροπή, μετά από προσεκτική εξέταση και αφού έλαβε υπόψη τα ιδιαίτερα χαρακτηριστικά των υπό εξέταση εισαγωγών, θεώρησε ότι οι προσφερθείσες αναλήψεις υποχρεώσεων θα εξάλειφαν τα επιζήμια αποτελέσματα των εισαγωγών που αποτελούν αντικείμενο ντάμπινγκ και θα αποτελούσαν ενδεδειγμένο διορθρωτικό μέτρο για την παρούσα περίπτωση. Επιπλέον, δεδομένου ότι ο κροάτης και οι ταϊλανδοί ενδιαφερόμενοι εξαγωγείς δεσμεύθηκαν να υποβάλλουν στην Επιτροπή λεπτομερή και τακτικά στοιχεία για τις πωλήσεις και δεδομένου ότι οι εξαγωγές από αυτές τις χώρες πραγματοποιούνται μέσω περιορισμένου αριθμού αγοραστών στην Κοινότητα, συνήχθη το συμπέρασμα ότι η Επιτροπή είναι σε θέση να επιβλέψει αποτελεσματικά την ορθή τήρηση των αναλήψεων υποχρεώσεων.

(5) Υπό τις συνθήκες αυτές, η Επιτροπή θεώρησε ότι οι προσφερθείσες αναλήψεις υποχρεώσεων είναι αποδεκτές και ότι η έρευνα μπορεί, ως εκ τούτου, να περατωθεί όσον αφορά τους εν λόγω εξαγωγείς χωρίς την επιβολή οριστικών δασμών αντιντάμπινγκ.

(6) Οι ενδιαφερόμενοι παραγωγοί και οι εξαγωγείς ενημερώθηκαν για τα κυριότερα πραγματικά περιστατικά και τις εκτιμήσεις, βάσει των οποίων προτάθηκαν τα οριστικά μέτρα αντιντάμπινγκ και είχαν την ευκαιρία να υποβάλουν τις παρατηρήσεις τους για όλες τις πτυχές της έρευνας. Κατά συνέπεια, υπό τις συνθήκες αυτές, εάν ανακληθούν οι αναλήψεις υποχρεώσεων ή εάν η Επιτροπή έχει λόγους να πιστεύει ότι παραβιάστηκαν οι αναλήψεις υποχρεώσεων, η Επιτροπή δύναται, εφόσον το απαιτούν τα συμφέροντα της Κοινότητας, να επιβάλει αμέσως προσωρινούς δασμούς αντιντάμπινγκ σύμφωνα με το άρθρο 10 παράγραφος 6 του κανονισμού (ΕΟΚ) αριθ. 2423/88 και βάσει των αποτελεσμάτων και των συμπερασμάτων της έρευνας που περιέχονται στον κανονισμό (ΕΚ) αριθ. 584/96. Εν συνεχεία είναι δυνατή η επιβολή οριστικών δασμών αντιντάμπινγκ από το Συμβούλιο βάσει των πραγματικών περιστατικών που διαπιστώθηκαν κατά την εν λόγω έρευνα.

(7) Κατά τις διαβουλεύσεις με τη Συμβουλευτική Επιτροπή για την αποδοχή των προσφερθεισών αναλήψεων υποχρεώσεων, διατυπώθηκαν κάποιες αντιρρήσεις. Επομένως, σύμφωνα με τα άρθρα 9 και 10 παράγραφος 1 του κανονισμού (ΕΟΚ) αριθ. 2423/88, η Επιτροπή διαβίβασε στο Συμβούλιο έκθεση σχετικά με τα αποτελέσματα των διαβουλεύσεων και πρόταση να τερματιστεί η έρευνα με την αποδοχή των αναλήψεων υποχρεώσεων. Δεδομένου ότι το Συμβούλιο, σύμφωνα με τα άρθρα 9 και 10 παράγραφος 1, δεν έχει λάβει αντίθετη απόφαση, η Επιτροπή νομιμοποιείται να εκδώσει την παρούσα απόφαση.

(8) Ο αντίστοιχος κοινοτικός κλάδος παραγωγής ενημερώθηκε για τα κυριότερα πραγματικά περιστατικά και τις εκτιμήσεις, βάσει των οποίων η Επιτροπή επροτίθετο να αποδεχθεί τις αναλήψεις υποχρεώσεων και δεν διατύπωσε αντιρρήσεις,

ΑΠΟΦΑΣΙΖΕΙ:

Άρθρο 1

Γίνονται αποδεκτές οι αναλήψεις υποχρεώσεων που προσφέρονται από τους κάτωθι:

α) Κροατία:

- Zeljezara Sisak, Ζάγκρεμπ,

β) Ταϊλάνδη:

- Awaji Sangyo (Thailand) Co. Ltd., Samutprakarn,

- Thai Benkan Co. Ltd., Prapadaeng-Samutprakarn,

- TTU Industrial Corp. Ltd., Μπανγκόκ

σε σχέση με τη διαδικασία αντιντάμπινγκ όσον αφορά τις εισαγωγές ορισμένων εξαρτημάτων σωληνώσεων (εκτός από τα χυτά, τους συζευκτήρες και τους συζευκτήρες με βόλτες) από σίδηρο ή χάλυβα (με εξαίρεση τον ανοξείδωτο χάλυβα) με μέγιστη εξωτερική διάμετρο που δεν υπερβαίνει τα 609,9 mm, τα οποία χρησιμοποιούνται για συγκόλληση κατ' άκρον ή για άλλους σκοπούς, είναι καταγωγής, μεταξύ άλλων, Κροατίας και Ταϊλάνδης και υπάγονται στους κωδικούς ΣΟ ex 7307 93 11, ex 7307 93 19, ex 7307 99 30 και ex 7307 99 90.

Η αποδοχή των αναλήψεων υποχρεώσεων εφαρμόζεται από την ημερομηνία ενάρξεως ισχύος του κανονισμού (ΕΚ) αριθ. 584/96 του Συμβουλίου.

Άρθρο 2

Περατώνεται η έρευνα σε σχέση με τη διαδικασία αντιντάμπινγκ που αναφέρεται στο άρθρο 1, όσον αφορά τις εταιρείες που παρατίθενται στο εν λόγω άρθρο.

Βρυξέλλες, 1 Μαρτίου 1996.

Για την Επιτροπή

Leon BRITTAN

Αντιπρόεδρος

(1) ΕΕ αριθ. L 349 της 31. 12. 1994, σ. 1.

(2) ΕΕ αριθ. L 122 της 2. 6. 1995, σ. 1.

(3) ΕΕ αριθ. L 209 της 2. 8. 1988, σ. 1.

(4) ΕΕ αριθ. L 66 της 10. 3. 1994, σ. 10.

(5) ΕΕ αριθ. L 234 της 3. 10. 1995, σ. 4.

(6) ΕΕ αριθ. L 23 της 30. 1. 1996, σ. 1.

(7) Βλέπε σελίδα 1 της παρούσας Επίσημης Εφημερίδας.